(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΘ΄

Παρασκευή 19 Ιανουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι η Ειδική Μόνιμη Επιτροπή Οδικής Ασφάλειας καταθέτει την έκθεσή της, σύμφωνα με το άρθρο 43Α παρ. 5 του Κανονισμού της Βουλής, σελ.
2. Έγκριση για τρίμηνη παράταση της λειτουργίας, μέχρι την 30η Απριλίου 2018, της Διακομματικής Κοινοβουλευτικής Επιτροπής για το Δημογραφικό, που έχει συσταθεί στις 22-5-2017, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 31η Ιανουαρίου 2018, σελ.
3. Έγκριση παράτασης λειτουργίας, μέχρι την 20η Απριλίου 2018, της Εξεταστικής Επιτροπής για τη διερεύνηση σκανδάλων στον χώρο της υγείας κατά τα έτη 1997-2014, που έχει συσταθεί, σύμφωνα με το άρθρο 144 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του Πορίσματός της την 21η Ιανουαρίου 2018, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύει, στις 18-1-2018: Α) Ποινική δικογραφία που αφορά στον πρώην Αναπληρωτή Υπουργό Εσωτερικών κ. Χρήστο Μαρκογιαννάκη και στον πρώην Υφυπουργό Προστασίας του Πολίτη κ. Σπύρο Βούγια, Β) Ποινική δικογραφία που αφορά στους πρώην Υπουργούς, Αναπληρωτές Υπουργούς και Υφυπουργούς Οικονομικών, Εργασίας και Κοινωνικής Ασφάλισης και Υγείας και Κοινωνικής Αλληλεγγύης αντίστοιχα κ.κ. Φίλιππο Σαχινίδη, Γεώργιο Κουτρουμάνη, Ανδρέα Λοβέρδο, Χρήστο Σταϊκούρα Ιωάννη Βρούτση και Μάριο Σαλμά, Γ) Ποινική δικογραφία που αφορά στον πρώην Υφυπουργό Αθλητισμού κ. Ανδρέα Φούρα, Δ) Ποινική δικογραφία που αφορά στον Υπουργό Εθνικής Άμυνας κ. Παναγιώτη Καμμένο και Ε) Ποινική δικογραφία που αφορά στους: τ. Υπουργό Παιδείας, Έρευνας και Θρησκευμάτων κ. Νικόλαο Φίλη, τ. Υπουργό Ναυτιλίας και Νησιωτικής Πολιτικής κ. Θεόδωρο Δρίτσα και στην τ. Αναπληρωτή Υπουργό Παιδείας, Έρευνας και θρησκευμάτων κ. Αθανασία Αναγνωστοπούλου, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 22 Ιανουαρίου 2018, σελ.
3. Συζήτηση επίκαιρης ερώτησης, προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Ανεπαρκής κάλυψη τηλεοπτικού σήματος και διαδικτυακών υπηρεσιών στον Νομό Φθιώτιδας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Περιβάλλοντος και Ενέργειας, Εσωτερικών, Εξωτερικών, Οικονομικών, Διοικητικής Ανασυγκρότησης, Ναυτιλίας και Νησιωτικής Πολιτικής και Τουρισμού, οι Αναπληρωτές Υπουργοί Οικονομικών και Περιβάλλοντος και Ενέργειας, καθώς και οι Υφυπουργοί Ναυτιλίας και Νησιωτικής Πολιτικής και Εξωτερικών κατέθεσαν στις 18-01-2018 σχέδιο νόμου: «Φορείς διαχείρισης προστατευομένων περιοχών και άλλες διατάξεις», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΤΖΕΛΕΠΗΣ Μ. , σελ.

Β. Επί της επίκαιρης ερώτησης:
ΠΑΠΠΑΣ Ν. , σελ.
ΣΑΡΑΚΙΩΤΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΘ΄

Παρασκευή 19 Ιανουαρίου 2018

Αθήνα, σήμερα στις 19 Ιανουαρίου 2018, ημέρα Παρασκευή και ώρα 10.09΄, συνήλθε στην Αίθουσα της Γερουσίας η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Πριν μπούμε στην ημερήσια διάταξη, θα ήθελα να κάνω ορισμένες ανακοινώσεις.

Οι Υπουργοί Περιβάλλοντος και Ενέργειας, Εσωτερικών, Εξωτερικών, Οικονομικών, Διοικητικής Ανασυγκρότησης, Ναυτιλίας και Νησιωτικής Πολιτικής και Τουρισμού, οι Αναπληρωτές Υπουργοί Οικονομικών και Περιβάλλοντος και Ενέργειας, καθώς και οι Υφυπουργοί Ναυτιλίας και Νησιωτικής Πολιτικής και Εξωτερικών κατέθεσαν στις 18-1-2018 σχέδιο νόμου: «Φορείς διαχείρισης προστατευομένων περιοχών και άλλες διατάξεις».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Οδικής Ασφάλειας καταθέτει την έκθεσή της, σύμφωνα με το άρθρο 43Α παράγραφος 5 του Κανονισμού της Βουλής.

(Η προαναφερθείσα έκθεση βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών)

Θέλω, επίσης, να θέσω υπ’ όψιν σας ότι η Διακομματική Κοινοβουλευτική Επιτροπή για το Δημογραφικό, που έχει συσταθεί στις 22-5-2017, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 31η Ιανουαρίου 2018, ζητεί τρίμηνη παράταση της λειτουργίας, μέχρι την 30η Απριλίου 2018.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε ομοφώνως.

Κυρίες και κύριοι συνάδελφοι, θέλω να θέσω υπ’ όψιν σας ότι η εξεταστική επιτροπή για τη διερεύνηση σκανδάλων στον χώρο της υγείας κατά τα έτη 1997 - 2014, που έχει συσταθεί, σύμφωνα με το άρθρο 144 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του πορίσματός της την 21η Ιανουαρίου 2018, ζητεί παράταση της λειτουργίας της, μέχρι την 20η Απριλίου 2018.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε ομοφώνως.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν μπούμε στη μία και μοναδική ερώτηση που θα συζητηθεί σήμερα, την οποία καταθέτει ο κ. Σαρακιώτης προς τον κ. Παππά, θα ήθελα να σας ενημερώσω για τα εξής:

Η δεύτερη με αριθμό 852/16-1-2018 επίκαιρη ερώτηση πρώτου κύκλου (Α΄) του Βουλευτή Αττικής της Νέας Δημοκρατίας κ. Γεωργίου Βλάχουπρος τον ΥπουργόΝαυτιλίας και Νησιωτικής Πολιτικής, με θέμα: «Απόδοση παραλιακού μετώπου Ελευσίνας στους πολίτες της πόλης», δεν θα συζητηθεί λόγω κωλύματος του αρμοδίου Υπουργού κ. Παναγιώτη Κουρουμπλή, λόγω ανειλημμένων υποχρεώσεων.

Η τρίτη με αριθμό 824/15-1-2018 επίκαιρη ερώτηση πρώτου κύκλου (Α΄) του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρουπρος τον Υπουργό ΜεταναστευτικήςΠολιτικής, σχετικά με την μετεγκατάσταση των αντικανονικών μεταναστών σε δομές φιλοξενίας και την άμεση εκκένωση των δύο άτυπων καταυλισμών, δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Μουζάλα, με αιτία ότι θα συνοδεύσει τον ομόλογο του Βούλγαρο στη Μυτιλήνη.

Η πρώτη με αριθμό 848/16-1-2018 επίκαιρη ερώτηση δεύτερου κύκλου (Α΄) του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτηπρος τον Υπουργό Μεταναστευτικής Πολιτικής,με θέμα: «Ατελέσφορη η αποσυμφόρηση των νησιών του Ανατολικού Αιγαίου», δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Μουζάλα, με αιτία ότι θα συνοδεύσει τον ομόλογο του Βούλγαρο στη Μυτιλήνη.

Η δεύτερη με αριθμό 738/3-1-2018 επίκαιρη ερώτηση δεύτερου κύκλου (Β΄) του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούληπρος τον Υπουργό Μεταναστευτικής Πολιτικής,με θέμα: «Επαίσχυντη και επικίνδυνη η απόφαση της “αριστερής” Κυβέρνησης για την ακύρωση ασύλου στον αξιωματικό της Αεροπορίας Οζκαϊνακτσί Σουλεϊμάν», δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Μουζάλα, με αιτία ότι θα συνοδεύσει τον ομόλογο του Βούλγαρο στη Μυτιλήνη.

Η δεύτερη με αριθμό 801/11-1-2018 επίκαιρη ερώτηση δεύτερου κύκλου (Α΄) του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αποπλήρωση Τευτλοπαραγωγών – Σχέδιο Ανασυγκρότησης της Ελληνικής Βιομηχανίας Ζάχαρης (ΕΒΖ), δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση, λόγω ανειλημμένων υποχρεώσεων.

Η δεύτερη με αριθμό 758/8-1-2018 επίκαιρη ερώτηση πρώτου κύκλου (Β΄) του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση, λόγω ανειλημμένων υποχρεώσεων.

Η πρώτη με αριθμό 752/8-1-2018 επίκαιρη ερώτηση πρώτου κύκλου (Β΄) του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Ποιους στόχους έχει πιάσει η χώρα μας στη μάχη για την κλιματική αλλαγή;», δεν θα συζητηθεί λόγω φόρτου εργασίας του Υπουργού Περιβάλλοντος και Ενέργειας κ. Γεωργίου Σταθάκη.

Η πρώτη με αριθμό 742/4-1-2018 επίκαιρη ερώτηση δεύτερου κύκλου (Β΄) του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Χρηματοδότηση από τη «ΔΕΗ Α.Ε.» του έργου βελτίωσης του δρόμου Πουρναριά – Γεφύρι Κυράς – Μυγδαλιά, ύψους 500.000 ευρώ, δεν θα συζητηθεί λόγω φόρτου εργασίας του Υπουργού Περιβάλλοντος και Ενέργειας κ. Γεωργίου Σταθάκη.

Για τις συγκεκριμένες αιτιολογίες υπάρχει επιστολή από τον Γραμματέα της Κυβέρνησης που τα επιβεβαιώνει αυτά.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζελέπη, δεν προβλέπεται από τον Κανονισμό, αλλά αντιλαμβάνομαι τον λόγο. Άλλωστε, έχουμε πει στη Διάσκεψη των Προέδρων έστω για δύο λεπτά να δίνουμε τον λόγο στους συναδέλφους.

Ορίστε, έχετε τον λόγο.

**ΜΙΧΑΗΛ ΤΖΕΛΕΠΗΣ:** Παίρνω τον λόγο για να διαμαρτυρηθώ στο Προεδρείο σε σχέση με τη μη παρουσία του Υπουργού για ένα σημαντικό θέμα που αφορά τρεις χιλιάδες αγρότες τευτλοπαραγωγούς που είναι απλήρωτοι για τη σοδειά του 2017 και σε λίγες μέρες μπαίνουν σε νέα καλλιεργητική περίοδο και δεν ξέρουν αν θα πρέπει να καλλιεργήσουν ή όχι. Πέρα από την περιφρόνηση που δείχνουν…

**ΠΡΟΕΔΡΕΥΩΝ (Νικήτας Κακλαμάνης):** Είναι η πρώτη φορά που αναβάλλεται η επίκαιρη ερώτηση ή έχει ξαναγίνει αυτό;

**ΜΙΧΑΗΛ ΤΖΕΛΕΠΗΣ:** Αν ήταν η πρώτη φορά, θα καταλάβαινα και θα κατανοούσα τον Υπουργό αν οι ανειλημμένες υποχρεώσεις ήταν στο εξωτερικό. Δεν μπορεί, όμως, δεκαπέντε ώρες πριν συζητηθεί η επίκαιρη ερώτηση, ο κύριος Υπουργός αορίστως να επικαλείται ανειλημμένες υποχρεώσεις, όταν τρεις χιλιάδες παραγωγοί έχουν λαμβάνειν έντεκα εκατομμύρια και δεν ξέρουν αν θα καλλιεργήσουν αυτές τις μέρες. Το θέμα είναι σημαντικό. Δεν τους αξίζει αυτή η περιφρόνηση, ούτε η υποβάθμιση των κοινοβουλευτικών διαδικασιών από τον Υπουργό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εύλογο το παράπονό σας και η διαμαρτυρία σας.

Θα συζητηθεί τώρα η πρώτη με αριθμό 845/16-1-2018 επίκαιρη ερώτηση πρώτου κύκλου (Α΄) του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Ανεπαρκής κάλυψη τηλεοπτικού σήματος και διαδικτυακών υπηρεσιών στον Νομό Φθιώτιδας».

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, το θέμα της ανεπαρκούς κάλυψης του τηλεοπτικού σήματος ανά την επικράτεια ως απόρροια της σύμβασης με την πάροχο δικτύου «DIGEA» αποτελεί ένα σκάνδαλο διαπλοκής το οποίο φέρει τη σφραγίδα της συγκυβέρνησης Νέας Δημοκρατίας και ΠΑΣΟΚ. Εκατοντάδες χιλιάδες συμπολιτών μας έχουν απωλέσει το δικαίωμά τους στην ενημέρωση και στην ψυχαγωγία με τα προβλήματα να αφορούν κυρίως απομακρυσμένα σημεία είτε στον ηπειρωτικό ιστό είτε σε νησιά ακριτικά και μη, αλλά όχι μόνο. Χωριά και κωμοπόλεις της περιφερειακής ενότητος της Φθιώτιδος, τα οποία απέχουν μόλις δύο ώρες οδικώς από την πρωτεύουσα, αντιμετωπίζουν σειρά δυσχερειών όσον αφορά την πρόσβασή τους στο τηλεοπτικό σήμα. Εκτενή δημοσιεύματα το προηγούμενο χρονικό διάστημα τόσο στον τοπικό όσο και στον αθηναϊκό Tύπο έχουν αναδείξει τα προβλήματα των κατοίκων του χωριού Βαρδαλή του Δήμου Δομοκού Φθιώτιδος αναφορικά με το ελλιπές τηλεοπτικό σήμα, αλλά και τις υπηρεσίες διαδικτύου που εξυπηρετούν τις ανάγκες ελάχιστων σπιτιών και αυτά με πολύ χαμηλές ταχύτητες.

Με αφορμή τη συγκεκριμένη κατάσταση στο χωριό του Δομοκού και μετά τη συνεργασία με όλες τις δημοτικές αρχές της Φθιώτιδος, θα ήθελα να σας επισημάνω ότι υφίστανται και άλλες παρόμοιες περιπτώσεις προβληματικής τηλεοπτικής, αλλά και διαδικτυακής κάλυψης. Θα σας παραθέσω ενδεικτικά τα κάτωθι παραδείγματα: Τη Γιαννιτσού, το Τρίλοφο, το Γαρδίκι, τον Άγιο Γεώργιο, τη Βίτωλη, αλλά και πολλά άλλα ορεινά χωριά κυρίως του Δήμου Μακρακώμης Σπερχειάδας. Τη Σφάκα, το Μόδι, την Αγία Μαρίνα του Δήμου Αμφίκλειας Ελάτειας. Το Σκαμνό, το Καλαμάκι, τη Στύρφακα, την Υπάτη, το Αργυροχώρι και πολλά ακόμα χωριά του Δήμου Λαμιέων. Τη Μαλεσίνα, το Μαρτίνο και τη Λάρυμνα στον Δήμο Λοκρών, καθώς και μεγάλο αριθμό χωριών του Δήμου Δομοκού.

Όπως προανέφερα, αιτία των προβλημάτων είναι η ελλιπής, ως προς την κάλυψη της επικράτειας, σύμβαση του ελληνικού δημοσίου με τον πάροχο δικτύου, τη «DIGEA», όπως υπεγράφη προ ετών. Είναι άξιο μνείας και ενδεικτικό στοιχείο της μεθόδευσης η οποία συντελέστηκε ότι η εν λόγω σύμβαση υπεγράφη αμέσως μετά το ξαφνικό κλείσιμο σε μία νύχτα της ΕΡΤ. Ως εκ τούτου ήταν αδύνατο ο δημόσιος ραδιοτηλεοπτικός φορέας να λάβει μέρος στον διαγωνισμό, ο οποίος εν τέλει κατοχυρώθηκε στην κοινοπραξία των ιδιωτικών τηλεοπτικών σταθμών.

Το πρόβλημα, όμως, δεν αφορά μόνο τη Φθιώτιδα, αλλά πλήθος περιοχών σε ολόκληρη τη χώρα. Σύμφωνα με τα επίσημα στοιχεία, η πληθυσμιακή κάλυψη εκ μέρους της «DIGEA» και όχι η γεωγραφική όπως προβλεπόταν αρχικά στις υποχρεώσεις της εταιρείας, άλλαξε με απόφαση της προηγούμενης κυβέρνησης και ανέρχεται στο 96,2%. Ο πάροχος κάλυψε μεν τα μεγάλα αστικά κέντρα και πεδινές περιοχές, αλλά επέδειξε ελάχιστο ενδιαφέρον για απομακρυσμένες και δυσπρόσιτες περιοχές. Με αυτόν τον τρόπο, αποκλείστηκαν από το ψηφιακό τηλεοπτικό σήμα περίπου πεντακόσιες χιλιάδες συμπολιτών μας, όπως αναφέρουν οι αρμόδιες υπηρεσίες.

Υπό αυτό το πρίσμα, σας ερωτώ, κύριε Υπουργέ: Θεωρείτε ότι με τον τρόπο που καταρτίστηκε η σύμβαση μεταξύ δημοσίου και «DIGEA» επλήγησαν τα συμφέροντα του ελληνικού δημοσίου; Δεύτερον, σε ποιες ενέργειες προτίθεστε να προβείτε προκειμένου να διασφαλιστεί πλέον η ομαλή πρόσβαση των κατοίκων των ανωτέρω περιοχών της Φθιώτιδας, αλλά και αντίστοιχων σε ολόκληρη τη χώρα σε τηλεοπτικό σήμα και σε υπηρεσίες διαδικτύου;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 22 Ιανουαρίου 2017.

Α΄

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 844/16-1-2018 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς την Υπουργό Τουρισμού, με θέμα: «Ενίσχυση της εκπαίδευσης και της κατάρτισης του ανθρώπινου δυναμικού στον τουριστικό τομέα».

2. Η με αριθμό 849/16-1-2018 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τoν Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας».

3. Η με αριθμό 851/16-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγίου Νικολάου Λασιθίου.

4. Η με αριθμό 820/12-1-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Παιδείας, Έρευνας και Θρησκευμάτων, σχετικά με την κατάσταση που επικρατεί στις φοιτητικές εστίες της Αθήνας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 775/9-1-2018 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη  προς τον Υπουργό Εθνικής Άμυνας, με θέμα: «Μεγάλο το κόστος μετακίνησης στρατιωτών».

2. Η με αριθμό 776/9-1-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τη συγχώνευση 1ου και 2ου Δημοτικών Σχολείων Βόνιτσας Αιτωλοακαρνανίας.

3. Η με αριθμό 777/9-1-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια.

 Β΄

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 772/9-1-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας, με θέμα: «Παιδιατρικό Νοσοκομείο στη δυτική Θεσσαλονίκη».

2. Η με αριθμό 753/8-1-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τoν Υπουργό Οικονομικών, σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς.

3. Η με αριθμό 741/4-1-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ “Η ΕΘΝΙΚΗ”».

4. Η με αριθμό 737/3-1-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εθνικής Άμυνας, με θέμα: «Ερωτήματα σχετικώς με την υπόθεση πράκτορα – Σε αποκαλύψεις προέβη ο υπουργός Εθνικής Άμυνας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 754/8-1-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Σε οριακή κατάσταση οι υποδομές των δημόσιων νοσοκομείων της χώρας».

2. Η με αριθμό 736/3-1-2018 επίκαιρη ερώτηση του Βουλευτή Βοιωτίας του Λαϊκού Συνδέσμου - Χρυσή Αυγή κ. Ευάγγελου Καρακώστα προς τον Υπουργό Παιδείας, Έρευνας και Θρησκευμάτων, με θέμα: «Πλήρης η παρακμή των πανεπιστημίων».

3. Η με αριθμό 707/2-1-2018 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα».

4. Η με αριθμό 708/2-1-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τoν Υπουργό Υγείας, σχετικά με την εφαρμογή του claw back σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς/προμηθευτές ιατροτεχνολογικών προϊόντων.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1.- Η με αριθμό 453/17-10-2017 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τoν Υπουργό Υγείας, με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας».

Ο κύριος Υπουργός έχει τον λόγο, με μια σχετική άνεση χρόνου.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ πάρα πολύ, κύριε Πρόεδρε.

Κύριε Βουλευτά, θα ξεκινήσω από το πρώτο σας ερώτημα και θα πω ευθαρσώς ότι είναι προφανές ότι από τη συγκεκριμένη σύμβαση το δημόσιο δεν βγήκε κερδισμένο. Δεν βγήκε κερδισμένο, πρώτον, γιατί αυτός ο διαγωνισμός ήταν ένας διαγωνισμός παρωδία. Ήταν ένας διαγωνισμός με έναν συμμετέχοντα. Κυρίως δεν βγήκε κερδισμένο το δημόσιο, διότι, εκ του αποτελέσματος κρίνοντας, όπως αναφέρθηκε και στην ερώτησή σας, δεν έχουμε την πλήρη κάλυψη του πληθυσμού μας σε σχέση με το τηλεοπτικό σήμα.

Εδώ νομίζω ότι αναδεικνύεται ένα ζήτημα το οποίο είχαμε και άλλες φορές την ευκαιρία να αναφέρουμε, διότι η ερώτησή σας θα έλεγα ότι μπαίνει στη σειρά των αλλεπάλληλων ανάλογων ερωτήσεων που έχουμε δεχθεί, όχι μόνο από Βουλευτές του ΣΥΡΙΖΑ, αλλά και από όλες τις παρατάξεις. Αναδεικνύεται, λοιπόν, το γεγονός ότι πάρα πολλοί οικισμοί μέσα στα όρια της περιοχής του ενδιαφέροντος τους δεν έχουν τηλεοπτικό σήμα. Είχαμε, δηλαδή, ακριβώς την υποχρέωση μιας πληθυσμιακής κάλυψης, αλλά μετρημένης ανά την επικράτεια και όχι ανά περιφέρεια. Αυτό σημαίνει ότι σε πάρα πολύ κρίσιμες περιφέρειες έχεις ένα μεγάλο ποσοστό των πολιτών οι οποίοι δεν θα λαμβάνουν σήμα. Δεν θα λαμβάνουν σήμα, ακριβώς διότι, σε αντίθεση με το ποια είναι πανευρωπαϊκή τάση, επελέγη ο ιδιωτικός δρόμος για την ανάπτυξη ενός πάρα-πάρα πολύ κρίσιμου δικτύου. Δηλαδή, είναι ένα δίκτυο το οποίο πρέπει να οικοδομηθεί για να εγγυηθεί στοιχειώδη πρόσβαση στον κόσμο στην τηλεοπτική κάλυψη και βεβαίως αφορούσε –όταν συνέβη- και τη μετάβαση στο ψηφιακό σήμα.

Η τάση στην Ευρώπη είναι η αντίθετη. Τα μεγάλα δίκτυα επανέρχονται στον δημόσιο τομέα, διότι ο ιδιωτικός τομέας, όπως αποδείχθηκε, δεν μπορεί να χωρέσει στο καλούπι του τις ανάγκες πολιτών οι οποίοι διαμένουν σε περιοχές οι οποίες δεν έχουν εμπορικό ενδιαφέρον. Δεν συμφέρει, ενδεχομένως, τον συγκεκριμένο πάροχο να καλύψει τις ανάγκες περιοχών τις οποίες αναφέρετε στην ερώτησή σας.

Αντίστοιχα προβλήματα ενδέχεται να προκύψουν, αν δεν προσέξει η πολιτεία, η Κυβέρνηση, οι ρυθμιστικές αρχές και βεβαίως η Βουλή, σε σχέση με την κάλυψη για τις διαδικτυακές υπηρεσίες υψηλών ταχυτήτων.

Διότι η χώρα μας, όπως όλες οι χώρες της Ευρωπαϊκής Ένωσης, με βάση τη στοχοθεσία της ψηφιακής ατζέντας της Ευρωπαϊκής Ένωσης πρέπει να έχει το 2025 το 50% των νοικοκυριών με συνδέσεις υπερυψηλών ταχυτήτων στο ίντερνετ, 100 Mbps και παραπάνω. Αυτός είναι ένας στόχος που θα μας ακολουθεί για τα επόμενα χρόνια και θα πρέπει να κάνουμε τα πάντα, δηλαδή να αφοσιωθούμε και ως προς τις προϋποθέσεις της πολιτικής, τις οποίες νομοθετούμε, αλλά και να έχουμε μια ρυθμιστική αρχή η οποία να βρίσκεται σε εγρήγορση, ούτως ώστε οι πάροχοι των τηλεπικοινωνιακών υπηρεσιών να επενδύσουν σε τεχνολογίες οι οποίες είναι συμβατές μ’ αυτούς τους στόχους.

Θέλω να πω με την ευκαιρία της ερώτησής σας ότι εμείς δεν θα επιτρέψουμε να καταναλωθεί δημόσιο χρήμα, είτε ελληνικό είτε ευρωπαϊκό, σε τεχνολογίες οι οποίες σε πολύ λίγο διάστημα θα είναι ξεπερασμένες και άσχετες με τους στόχους και της εθνικής ψηφιακής στρατηγικής αλλά και τους στόχους της Ευρωπαϊκής Ένωσης.

Η Κυβέρνηση έχει ξεκινήσει ήδη μια προσπάθεια για να καλύψει όλες τις περιοχές οι οποίες δεν έχουν τηλεοπτικό σήμα. Θα επανέλθω με περισσότερες λεπτομέρειες στη δευτερολογία μου. Τις επόμενες μέρες θα έρθει και η σχετική νομοθεσία στη Βουλή. Θα χρησιμοποιηθούν, όπως και πριν, πόροι από το αποθεματικό της ΕΕΤΤ, της Ελληνικής Επιτροπής Τηλεπικοινωνιών και Ταχυδρομείων, για να καλυφθεί το σύνολο της χώρας και οι «λευκές περιοχές» συγκεκριμένα. Μιλάμε για γύρω στις τετρακόσιες χιλιάδες συμπολίτες μας, οι οποίοι δεν έχουν πρόσβαση στο τηλεοπτικό σήμα. Αυτό το πρόβλημα θα έρθουμε να το λύσουμε.

Ως προς την κάλυψη σε σχέση με το διαδίκτυο, πριν περάσετε στη δευτερολογία σας, θα ήθελα να πω ότι βεβαίως έχει προχωρήσει πάρα πολύ το πρόγραμμα «Rural Broadband», είναι κάποιοι οικισμοί που καλύπτονταν απ’ αυτό και κάποιοι άλλοι που δεν καλύπτονταν. Η επέκταση αυτού του προγράμματος, που είναι στη φάση του σχεδιασμού, το «Rural Broadband Extension», θα καλύψει το σύνολο των οικισμών της χώρας.

Σε κάθε περίπτωση, έρχομαι κι εδώ να πω το εξής. Αναπτύξαμε την υποδομή. Την έχουμε απλώσει στους οικισμούς οι οποίοι προβλέπονταν από το σχέδιο. Πάρα πολύ ωραία. Χαρήκαμε και που αυτό αναγνωρίστηκε σε επίπεδο Ευρώπης. Αν δεν παίξει όμως τον ρόλο της η ρυθμιστική αρχή και αν δεν διαμορφωθούν οι τιμές με τέτοιον τρόπο ούτως ώστε να φτάνουν στον τελικό καταναλωτή με τρόπο ο οποίος θα είναι συμβατός με τις οικονομικές δυνατότητες των καταναλωτών, των ανθρώπων που διαβιούν σε αυτές τις περιοχές, θα έχουμε κάνει μια τρύπα στο νερό. Μάλλον μια τρύπα στην άσφαλτο. Θα έχουμε απλώσει το καλώδιο, αλλά αυτό το καλώδιο δεν θα λέει τίποτα, γιατί θα είναι ασύμφορο για τον καταναλωτή να πάρει τη σύνδεση.

Καλώ τους Βουλευτές σε αυτό το ζήτημα να είναι σε εγρήγορση. Θα καλέσω βεβαίως και τη ρυθμιστική αρχή να παίξει τον ρόλο της, ούτως ώστε αυτά τα πράγματα να τα διευκρινίσουμε.

**ΠΡΟΕΔΡΕΥΩΝ (Νικήτας Κακλαμάνης):** Αφήστε κάτι και για τη δευτερολογία.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Πρώτα απ’ όλα σάς ευχαριστώ, κύριε Πρόεδρε, για τη δυνατότητα που μας δώσατε να επεκταθούμε σε ορισμένα ζητήματα.

Σας ευχαριστώ, Υπουργέ, για την εκτενή απάντησή σας και όσον αφορά στο πρώτο σκέλος της ερώτησης και τα προβλήματα που έχουν προκύψει από τη σύμβαση με την «DIGEA». Βρισκόμαστε κι εμείς στη δυσάρεστη θέση πολλές φορές όταν επισκεπτόμαστε δυσπρόσιτες περιοχές και ορεινά χωριά των νομών μας να ερχόμαστε να απολογηθούμε για τη μη ύπαρξη τηλεοπτικού σήματος.

Ο κόσμος δεν είναι ενημερωμένος για το πώς φτάσαμε σ’ αυτό το σημείο, ενώ υπήρχε η υλικοτεχνική υποδομή από την ΕΡΤ. Μακάρι να μπορούσαν να δουν τηλεοπτικά την απάντησή σας και οι κάτοικοι στις περιοχές που προανέφερα.

Χαίρομαι ιδιαιτέρως που έχουν ανευρεθεί οι πόροι, όπως προαναφέρατε, και που θα έρθει το ερχόμενο χρονικό διάστημα νομοσχέδιο το οποίο θα καλύπτει τις «λευκές περιοχές», στις οποίες περιλαμβάνονται και αυτές που επεσήμανα. Βεβαίως και οι Βουλευτές βρισκόμαστε εδώ για να συμβάλουμε κι εμείς από την πλευρά μας σημειώνοντας κακώς κείμενα, παραλείψεις και λάθη που γίνονται, αλλά και να υποβοηθούμε τη δουλειά των Υπουργών και των υπηρεσιών.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Αυτό που θα πω τώρα είναι σαν φιλική συμβουλή ενός παλιού και δεν αφορά τον κ. Παππά -γιατί δεν ξέρω αν είναι σύμπτωση όταν προεδρεύω εγώ ο κ. Παππάς να είναι εδώ και να απαντά- γιατί νομίζω ότι είναι από τους τακτικούς: Είναι υποχρέωση όλων των Υπουργών όλων των κυβερνήσεων να είναι παρόντες στον κοινοβουλευτικό έλεγχο των Βουλευτών όλων των παρατάξεων. Είναι μέσα στις βασικές υποχρεώσεις του υπουργικού τους ρόλου. Για αυτό οι Βουλευτές δεν χρειάζεται να ευχαριστούν τους Υπουργούς επειδή είναι παρόντες. Είναι υποχρεωμένοι.

**ΙΩΑΝΝΗΣ ΣΑΡΑΚΙΩΤΗΣ:** Για την εκτενή απάντηση του Υπουργού αναφέρθηκα.

**ΠΡΟΕΔΡΕΥΩΝ (Νικήτας Κακλαμάνης):** Ναι, εσείς το είπατε λόγω της αστικής σας ευγένειας. Είπα ότι είναι φιλική συμβουλή. Δεν επιπλήττω.

Διότι, αν αρχίσουμε να ευχαριστούμε τους Υπουργούς, θα κακομάθουν ακόμα περισσότερο -εννοώ διαχρονικά αυτό, για να είμαι ξεκάθαρος- και δεν θα πατούν καθόλου.

Πάμε στον κ. Παππά τώρα, για τη δευτερολογία του.

Μιας και σας έχουμε εδώ, κύριε Υπουργέ, αν θέλετε, δώστε και μια ευρύτερη πληροφόρηση για το πού βρίσκονται οι άδειες των τηλεοπτικών καναλιών. Αν θέλετε. Δεν υποχρεούστε.

Ορίστε, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Βεβαίως.

Θα ξεκινήσω κατ’ αρχάς λέγοντας ότι ο κ. Σαρακιώτης έχει και αστική και εργατική ευγένεια, διότι είναι εργατικός Βουλευτής.

**ΠΡΟΕΔΡΕΥΩΝ (Νικήτας Κακλαμάνης):** Ξέρετε ότι είναι φίλος μου, γι’ αυτό το είπατε αυτό!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Τώρα, σχετικά με τις άδειες, όπως γνωρίζετε το Εθνικό Συμβούλιο Ραδιοτηλεόρασης προχώρησε πάρα πολύ γρήγορα σε διαδικασίες με τρόπο άρτιο και αυτή τη στιγμή βρίσκεται στη διαδικασία του ελέγχου των φακέλων των υποψηφιοτήτων. Η διαδικασία του ελέγχου των οικονομικών πόρων έχει ξεκινήσει και νομίζω ότι είμαστε μισό βήμα πριν από την ολοκλήρωση.

Υπάρχουν πάρα πολύ χρήσιμα συμπεράσματα από την όλη διαδικασία και νομίζω ότι κερδισμένο θα είναι συνολικά το πολιτικό σύστημα, η δημοκρατία μας και η πολιτεία. Δεν θα διεκδικήσω το μονοπώλιο για την παράταξή μου της μάχης απέναντι σε μια κατάσταση ανομίας και διαπλοκής και μια κατάσταση στην οποία κάποιοι βρήκαν την ευκαιρία να πατήσουν την πολιτεία στον σβέρκο. Νομίζω, όμως, ότι εδώ πέρα έχουν γίνει κάποια βήματα τα οποία τελικά θα έχουν θετικό αντίκτυπο για το σύνολο του πολιτικού συστήματος και για τον τρόπο που τα μέσα ενημέρωσης λειτουργούν στην Ελλάδα.

Κύριε Σαρακιώτη, την άνοιξη του 2017 ξεκίνησε η υλοποίηση της δράσης που αφορούσε τις παραμεθόριες περιοχές και τα νησιά μας για την κάλυψη του τηλεοπτικού σήματος μέσω της δορυφορικής λήψης. Το πρόγραμμα αυτό πάει πολύ καλά. Είναι ήδη πάνω από επτά χιλιάδες τα νοικοκυριά τα οποία έχουν κάνει χρήση αυτού του δικαιώματος. Και ακριβώς επειδή αναπτύξαμε κι εμείς και η ρυθμιστική αρχή και οι πάροχοι του δορυφορικού σήματος την τεχνογνωσία για το πώς αυτό το πρόγραμμα θα αναπτυχθεί, σας καλώ να μεταφέρετε και στην Περιφέρειά σας ότι έχουμε τον τρόπο κι έχουν βρεθεί και οι πόροι ώστε αυτή η δράση να προχωρήσει, να ολοκληρωθεί. Και βεβαίως ευελπιστούμε κι εμείς, τις επόμενες μέρες που θα έρθει στη Βουλή, να ψηφιστεί με την ευρύτερη δυνατή πλειοψηφία.

Έχουμε ήδη προχωρήσει στην ανάθεση της εκπόνησης οικονομοτεχνικής μελέτης για τη συγκεκριμένη δράση με εξειδικευμένο εξωτερικό σύμβουλο κι έχει γίνει επικοινωνία της Γενικής Γραμματείας Τηλεπικοινωνιών και Ταχυδρομείων με τους δήμους, ούτως ώστε να γίνει μια πρώτη καταγραφή. Θα ήθελα να σας καλέσω να κάνετε κι εσείς μια επικοινωνία με τις δημοτικές αρχές της περιφέρειάς σας, για να διασταυρώσουμε αν έχει ολοκληρωθεί η πρώτη καταγραφή των περιοχών οι οποίες δεν έχουν τη δυνατότητα να βλέπουν τηλεόραση. Αυτές οι καταγραφές θα διασταυρωθούν και με τα στοιχεία της ΕΕΤΤ, η οποία έχει και την αρμοδιότητα και νομίζω ότι μπορούμε να προχωρήσουμε.

Θα έλεγα, επίσης, κλείνοντας, επειδή θα δαπανηθούν κι άλλα ευρωπαϊκά λεφτά για τις συνδέσεις και το άπλωμα του δικτύου οπτικών ινών και στις υπόλοιπες μεριές της επαρχίας μας, οι οποίες αυτή τη στιγμή δεν έχουν τη δυνατότητα αυτή, ότι είναι εξαιρετικά σημαντικό να έχουμε την εγρήγορση και η Κυβέρνηση και η Βουλή και η ρυθμιστική αρχή -κι έχω λόγους να το επαναλαμβάνω αυτό-, ακριβώς για να κάνουμε ό,τι πρέπει, ούτως ώστε το προϊόν της σύνδεσης περί υψηλών ταχυτήτων να μπορεί να φτάνει στον καταναλωτή σε χαμηλές τιμές. Κάτι πρέπει να γίνει, ούτως ώστε η Ελλάδα να σταματήσει να είναι στην Ευρώπη η χώρα που έχει το ακριβότερο και το πιο αργό ίντερνετ. Δεν μπορεί να συνεχιστεί αυτό το πράγμα ούτε βεβαίως να επιτρέπουμε διαρκώς να συνεχίζονται καταστάσεις στρέβλωσης της αγοράς. Εδώ πρέπει και η Κυβέρνηση και η Βουλή και η ρυθμιστική αρχή να σταθούν στο ύψος των περιστάσεων.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Πριν κλείσουμε, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 18-1-2018:

Πρώτον, ποινική δικογραφία που αφορά στον πρώην Αναπληρωτή Υπουργό Εσωτερικών κ. Χρήστο Μαρκογιαννάκη και στον πρώην Υφυπουργό Προστασίας του Πολίτη κ. Σπύρο Βούγια.

Δεύτερον, ποινική δικογραφία που αφορά στους πρώην Υπουργούς, Αναπληρωτές Υπουργούς και Υφυπουργούς Οικονομικών, Εργασίας και Κοινωνικής Ασφάλισης και Υγείας και Κοινωνικής Αλληλεγγύης αντίστοιχα κυρίους Φίλιππο Σαχινίδη, Γεώργιο Κουτρουμάνη, Ανδρέα Λοβέρδο, Χρήστο Σταϊκούρα, Ιωάννη Βρούτση και Μάριο Σαλμά.

Τρίτον, ποινική δικογραφία που αφορά στον πρώην Υφυπουργό Αθλητισμού κ. Ανδρέα Φούρα.

Τέταρτον, ποινική δικογραφία που αφορά στον Υπουργό Εθνικής Άμυνας κ. Παναγιώτη Καμμένο.

Και, πέμπτον, ποινική δικογραφία που αφορά στους: τέως Υπουργό Παιδείας, Έρευνας και Θρησκευμάτων κ. Νικόλαο Φίλη, τέως Υπουργό Ναυτιλίας και Νησιωτικής Πολιτικής κ. Θεόδωρο Δρίτσα και στην τέως Αναπληρωτή Υπουργό Παιδείας, Έρευνας και Θρησκευμάτων κ. Αθανασία Αναγνωστοπούλου.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.42΄, λύεται η συνεδρίαση για την προσεχή Δευτέρα 22 Ιανουαρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**